**ΔΗΜΗΤΡΗΣ ΔΑΣΚΑΛΟΠΟΥΛΟΣ**

**Ομιλία στην έκθεση Portals – Τετάρτη 20 Οκτωβρίου 2021**

**Διάσκεψη των Προέδρων Κοινοβουλίων των κρατών-μελών του Συμβουλίου της Ευρώπης**

Από το ξεκίνημά του το 2013, ο ΝΕΟΝ επιδιώκει με προσήλωση τον ιδρυτικό του στόχο: να προσφέρει την ευκαιρία στο ευρύτερο κοινό της Ελλάδας να αλληλεπιδράσει με τις ιδέες και τις προκλήσεις της σύγχρονης τέχνης.

Στα οκτώ χρόνια δράσης, έχουμε παρουσιάσει 28 εκθέσεις σε 25 διαφορετικούς χώρους σε συνεργασία με κρατικούς και ιδιωτικούς φορείς της Ελλάδας και του εξωτερικού.

Η προσέγγιση των δραστηριοτήτων μας το 2021 σημαδεύεται από τη δημιουργία ενός χώρου τέχνης, μια μεγάλη έκθεση και μια πρωτοποριακή σύμπραξη του δημόσιου με τον ιδιωτικό τομέα.

Σε μια χρονιά με σπουδαία σημασία για τη χώρα μας που γιορτάζει τα διακόσια χρόνιας της ανεξαρτησίας της, το πρώην Δημόσιο Καπνεργοστάσιο, το οποίο είχαμε τη χαρά να ανακαινίσουμε, στεγάζει για έξι μήνες την έκθεση σύγχρονης τέχνης *Portals* | *Πύλη*.

Ο χώρος του ΝΕΟΝ είναι η πόλη. Παρ’όλο που δεν ποτέ μένουμε προσκολλημένοι σε έναν μοναδικό χώρο, χαιρόμαστε ιδιαίτερα που στο Δημόσιο Καπνεργοστάσιο το κοινό έχει ένα νέο σημείο για να επανασυνδεθεί μεταξύ του μέσω της τέχνης, έπειτα από τόσους πολλούς μήνες στέρησης κοινωνικών και πολιτιστικών επαφών. Έχω την αίσθηση ότι έχουμε πλέον περάσει από την πύλη της πανδημίας, η οποία τώρα έχει ανοίξει ευκαιρίες για να ξανασκεφτούμε την εθνική μας αυτεπίγνωση. Και τι καλύτερη στιγμή να το πράξουμε παρά στο φόντο των εορτασμών για τα 200 χρόνια από την Ελληνική Επανάσταση, που πλαισιώνουν την έκθεση με τα σημαντικά συμφραζόμενα των μεγάλων εξελίξεων στην ιστορία της χώρας.

Με αυτό το σκεπτικό, συνεργαστήκαμε με τη Βουλή των Ελλήνων, τον κορυφαίο πολιτειακό θεσμό της χώρας. Ανακαινίσαμε 6.500 τ.μ. στο εμβληματικό πρώην Δημόσιο Καπνεργοστάσιο, και με υπερηφάνεια παραδώσαμε στην πόλη και τους πολίτες των Αθηνών τον νέο χώρο πολιτισμού, συγκέντρωσης, αφύπνισης και προβληματισμού.

Η έκθεση πραγματοποιείται σε μια ιδιαίτερη χρονική συγκυρία, μέσα σε ένα περιβάλλον αναστοχασμού προς την εθνική αυτοσυνειδησία, και ταυτόχρονα παγκόσμιου προβληματισμού και ραγδαίων αλλαγών.

Η επιρροή που ασκείτε εσείς και άλλοι φορείς χάραξης πολιτικής είναι σήμερα πιο σημαντική από ποτέ. Με τα θέματα περιβάλλοντος, υγείας και πνευματικής ευημερίας να βρίσκονται στο προσκήνιο, ο ρόλος που διαδραματίζουμε για να διασφαλίσουμε την πρόσβαση στην τέχνη και τον πολιτισμό είναι κομβικός. Είναι βασική ανθρώπινη ανάγκη και προϋπόθεση για τη δημοκρατία. Έχουμε την υποχρέωση να διαφυλάξουμε την πρόσβαση στην τέχνη για το ευρύ κοινό και να εξασφαλίσουμε ότι ο πολύπλευρος και πολυεπίπεδος χαρακτήρας της τέχνης θα συνεχίσει να εμπνέει και να αναδεικνύει ιδέες και λύσεις στα ζητήματα που αντιμετωπίζουμε σήμερα.

Έχω τη βαθιά πεποίθηση ότι η σύγχρονη τέχνη μας αναγκάζει να συμπορευτούμε ενεργά με την εποχή μας και να εξελιχθούμε συνειδητά μέσα σε έναν ταχύτατα μεταβαλλόμενο κόσμο. Ας συνεχίσουμε να χρησιμοποιούμε αυτές τις ευκαιρίες που μας προσφέρουν οι αντιξοότητες και ας εργαστούμε προς ένα μέλλον όπου ο σύγχρονος πολιτισμός είναι μια κινητήρια δύναμη για τη θετική αλλαγή.